Foto: Robert Anić / Pixsell

IVAJLO PETEV je mlad (41), ali ima burnu i s novim poslodavcem povezanu karijeru.

"Dinamu želim uspjeh i nadam se da ćemo se jednog dana opet sresti i izravnati račune." izjavio je ogorčeni i osvete Dinamu željni Petev u ljeto 2012. na Maksimiru nakon što je njegov Ludogorec iz Lige prvaka ispao zahvaljujući sucu Felixu Zwayeru.

Sudac je pokazao pet minuta sudačke nadoknade, da bi Domagoj Vida u osmoj minuti dodanog vremena uzvrata 2. pretkola LP postigao gol za pobjedu Dinama (3:2) nad Petevljevim Ludogorecom.

Bugarski prvak, koji je duboko u nadoknadi imao prolazak, tako je ostao bez ičega i ispao iz LP, a Dinamu se put do skupina i 20-ak milijuna eura potpuno otvorio, jer su se Šerif i Maribor, suparnici u idućim pretkolima, pokazali neusporedivo lakšima od igračke Kirila Domuščijeva.

U svakom slučaju, Mamić je na tim susretima zapamtio mladog bugarskog stručnjaka (tada mu je bilo tek 37), čijoj je agresivnoj i ratničkoj momčadi jedan od njegovih kućnih trenera Ante Čačić uspio pobjeći ispod giljotine nevjerojatnom srećom i svaki put nakon toga kada bi gazda obiteljskog kluba mijenjao spomenutog i ostale kućne trenere (Jurčića, Ivankovića, Kranjčara) ili kada bi njegov brat "zbog pritisaka" morao otići u Arabiju, Peteva se nije samo spominjalo kao novog Dinamovog trenera, nego se s njim i pregovaralo.

Ali i Petevu je za to vrijeme bilo burno pod njegovim "Mamićem", koji se također nije zadovoljavao bugarskim duplim krunama i naslovima prvaka koje je trener uredno donosio nakon što je klub i uveo u prvu ligu i od njega je tražio europski iskorak, pa ga je otpustio nakon tijesnog poraza (1:2) kod slovačkog Slovana u prvoj utakmici 2. pretkola LP godinu dana nakon nesretnog ispadanja u istoj fazi od Dinama. Petevu je tako izbio priliku da izravna račune s Dinamom, što je Ludogorec i bez njega napravio par mjeseci kasnije, s pobjedama nad Mamićevim klubom u obje utakmice (3:0, 2:1) skupine Europa Lige.

Brzo je našao novi posao, ali i tamo mu je slava zamalo pobjegla, jer ciparski AEL do play-offa je doveo na prvom mjestu, da bi u doigravanju naslov i odlučujuću utakmicu izgubio od APOEL-a. Sreće nije imao ni u ždrijebu euro-pretkola, koji mu je tamo donio Zenit i Tottenham, pa je u ljeto 2014. od njih ispao u 3. pretkolu LP i play-offu EL.

Tekst se nastavlja ispod oglasa

Napokon, zadnji angažman prije dolaska u Dinamo, Petev ima kao izbornik Bugarske. I tamo za malo propušta priliku za veliki uspjeh, jer u službenom debiju, kvalifikacijskoj utakmici za Euro s Italijom, protiv velikog favorita vodio je 2:1 do pet minuta prije kraja, ali gosti su uspjeli izjednačiti, nakon čega je Petev zaredao s porazima, od čega je jedan bio i 0:3 od Hrvatske, na poznatom mjestu - Maksimiru i od poznatog suparnika Čačića.

Petev sada napušta Bugarsku u prilično teškoj situaciji, nakon što je reprezentacija čiji je još uvijek formalno izbornik, u kvalifikacijskoj skupini za SP izvukla Francusku, Nizozemsku i Švedsku. Ali, barem je ostavlja s tri boda, izborena pobjedom nad Luksemburgom 4:3 u sudačkoj nadoknadi.

Novom Dinamovom treneru to je bila tek 20. utakmica u međunarodnoj konkurenciji, jer osim tri u europskim pretkolima s Ludogorecom (od toga dvije protiv Dinama) i četiri s AEL-om, Bugarsku je vodio na 13 susreta.